У општинама Алексинац и Ражањ, 21. јуна кренула је са реализацијом услуга помоћи у кући. Услугу ће спроводити општински Центри за социјални рад, који су протекла два месеца обилазили потенцијалне кориснике и направили списак најугроженијих старијих особа на својим општинaма којима ће бити пружена ова услуга. Неговатељице које су успешно прошле акредитован курс, и тако стекле сва потребна знања и професионалне вештине неопходне за пружање неге старим лицима су кренуле на терен, и 80 корисника (по 40 у свакој општини) ће у наредних годину дана користити ову услугу. Након прве посете кориснику и процене потреба, утврђује се и усаглашава врста и обим услуга. У услуге спадају:

Нега - умивање и пресвлачење корисника, мењање положаја у постељи, асистенција при одласку у тоалет, купање, помоћ при кретању...

Помоћ у кући - чишћење стана, прање судова, прање веша, пеглање, набавка намирница, припремање једноставних оброка...

Паралелно са услугом помоћи у кући, обезбеђене су и хигијенске услуге у објекту Каритаса (купање, бријање и сл) за кориснике из ромских насеља са територије општине Алексинац и услуге вешераја за кориснике услуге помоћи у кући. Предвиђено је да током трајања пројекта, најмање 30 корисника користи ову врсту услуга.

Корисници током трајања пројекта не плаћају ове услуге.

Све услуге су део пројекта “**Смањење друштвене искључености у руралним областима кроз одрживу услугу помоћ у кући**” који се реализује у општинама Алексинац и Ражањ, а који је финансиран од стране ЕУ.

|  |
| --- |
|  |
|   |
|  |

Пројекат **“Европска подршка инклузивном друштву”,** који Европска унија финансира са 5,4 милиона евра,  има за циљ да обезбеди већу друштвену укљученост угрожених група у Србији као што су старија лица, деца, припадници мањина укључујући  Роме и Ромкиње и други. ЕУ је кроз пројекат бесповратно доделила 4,3 милиона евра у виду 28 грантова ,  који ће се реализовати у 36 градова и општина у Србији до краја 2017. Пројекти, које спроводе републичке и покрајинске институције социјалне заштите, општине и градови, центри за социјални рад, удружења грађана, фондације, образовне установе и јавна предузећа, ће повећати обим и квалитет услуга на локалу у области  социјалне  и здравствене заштите, становања, образовања и запошљавања и тиме ојачати друштвену укљученост угрожених група.

Пројекат спроводи Делегације Европске уније у Републици Србији ([www.europa.rs](http://www.europa.rs)) у сарадњи са Министарством за рад, запошљавање, борачка и социјална питања ([www.minrzs.gov.rs](http://www.minrzs.gov.rs)).

Више о пројекту можете сазнати на [www.socijalnainkluzija.rs](http://www.socijalnainkluzija.rs)